Chasperet che sfruscha

Da Kuno Widmer

Dapertut enturn è ina part dals prenums daventada num da famiglia, ed en Europa centrala vegn attribuida prest la mitad da las schlattainas a questa categoria. Per la Surselva pon ins allegrar ils Andriuet, Gieriet, Luziet e Tomaschett. Gieriet è ina schlattaina da Tujetsch, en Grischun èn er documentads ils Jöriet. Lur numalins èn il Jörgli svizzer tudestg ed il Jörgl austriac, persunifitgads dal trategnider Jörg Schneider e da l'um politic Jörg Haider. La furma diminutiva vegn duvrada da lur admiraturs, uschia ch'ella ha cleramain valur affectiva. Ina passiun dal divertider pitschen èn ils chasperets che fan en ses mauns smanis e sbragim. Er senza ils pops da la chapitscha cotschna èsi pussaivel da far Chasperlitheater, cunzunt a quels da la politica. Il minister da las finanzas Kaspar Villiger vilenta il 1998 ils sindicats, uschia ch'els attatgan sin internet "Kasperlis Spartheater". Furmas scursanidas, magari da la lingua dals uffants, dovrani en rumantsch grischun ed en tudestg svizzer. Käspi sa cloma in che sgola cun parasgulada da Sursaissa, e Chasper Pult il vegl ha nudà las filistuccas da sia uffanza en la novella Papparin (Chasa paterna 68). Ils Ladins han entschavì a numnar chasperins e chasperets ils sfruschavaiders da l'auto. Quests bratschs satigls faschevan lur moviment agità oriundamain sin las fanestras davant, ma en in inserat dal 1995 offrescha la marca Nissan chasperets davos sco translaziun dal tudestg "Heckenscheibenwischer".

Il Tumaschle da Domat
En Engiadina a Surmeir para il tip cun l'accent final anc pulit enragischà, franc in effect tardiv dals anteriurs contacts cun il talian. En il Fögl 1988, nr. 1 menziunescha insatgi da Zuoz d'avair "fat our d'ün Partensrun ün s-chet Engiadinais", introducind in tschert Karli en Engiadina e midond ses num en Carlin. Questa forza d'accent final gida a mantegnair il Cuvel da Carlin a Sent ed il Pra Carlin a Tschlin che fissan er uschiglio betg en privel, perquai ch'ils toponims èn da natira anora insatge stabil. Carlet è svanì sco veglia schlattaina da Cuira, percunter sto esser arrivà si en Surselva il CAROLUS en vestgì american, siond ch'ins legia adina puspè il num Charly en connex cun l'uniun sportiva Danis-Tavanasa. Da las duas metodas per obtegnair diminutivs, la rumantscha e la tudestga, pon resultar pèrins fitg differents. Tgi schess ch'in num cuminaivel unescha il cabarettist Zarli Carigiet ed il musicist Sarin Oswald? Omadus nums èn derivads da Baltisar e scursanids per las primas duas silbas. La furma jaura Sarin parta dal diminutiv Balserin. Ils da Domat èn betg sa cuntentads cun singuls nums or dal tudestg, els han surpiglià il suffix sco tal, duvrond el libramain per sminuir lur prenums. En la "vischnonca" sper Cuira devi e datti anc adina vischinas e vischins cun il num current Lisale, Meiale, Tonale, Tumaschle. Sa chapescha che las furmas cun l'accent rumantsch èn era preschentas en Surselva, per sumeglia en ils prenums Carlina, Rudolfin e Victorin. Il diminutiv retschavì sco uffant stad vi da la persuna fin en l'auta vegliadetgna, quai che resorta da la gratulaziun: "Als 8 da lügl cumplesch'a Lavin 80 ans, Otto Friedrich, nomnà Ottin". La persuna veglia vegn pledentada cun il diminutiv er davart da la generaziun giuvna. Perquai legian ins en in necrolog publitgà en il Fögl 1993, nr. 80: "Che sul dad ir giò Bravuogn ed ingün barb'Ottin nu siglia per quai d'intuorn."

Pitschnezza negativa?
Franzin è il diminutiv normal en ladin, ed ina raritad be perquai ch'era Franz è rar. A Vrin derivani gugent ils nums da dunna da quels dals umens, ed uschia datti là er la Franzina. La musica da bal engiadinaisa numn'ins musica dals Fränzlis anc tschient onns suenter la mort da Franz Waser da Chaflur, il pitschen violinist tschorv culs perdavants tudestgs. Èn las furmas rumantschas e tudestgas liadas a lur intschess linguistic? La resposta è na, udind periodicamain las gratulaziuns drizzadas a diversas dunnas Dorli, Gretli e Marili che vivan sco indigenas en las vals rumantschas. Da tschella vart ha la Svizra tudestga incorporà daditg romanissems sco Dorina e Marina, ed ils davos onns ha ella schizunt scuvert e surprendì insaquants nums rumantschs. Ladina, Selina ed Ursina legran pari l'ureglia tudestga e surdumondan er betg las capacitads d'articulaziun. Segir contribueschan quests exports grischuns a la sperta retratga dals diminutivs alemans ds Ruthli e ds Vreneli cun lur gener neutrum, ina atgnadad che plascha pauc a la dunna moderna. Ruthli vegnan tituladas las duas magistratas a Berna da las clicas da tschaiver e da la pressa da boulevard. Lezza tschantscha era da Chasperli e da Moritzli. Sche Teo Candinas scriva "nossa ton carezzada cussegliadra Rutli" (LQ 1997, nr. 157), lura tuna quai in zic ironic, perquai ch'el vul strusch exprimer che la Dreifuss saja da statura pitschna e satiglia. Gliez pon ins pretender da Fritz Chervet, il boxist pais-mustga, e da Friz Züger, il trenader dals skiunzs svizzers. Il Blick numna els consequentamain Fritzli. La pitschnezza san ins dentant valitar sco positiva u negativa. Il resultat d'ina tala valitaziun, pia ina furma chargiada emoziunalmain, è era il diminutiv Rutli. La pitschnezza considerada cun bainvulientscha sveglia simpatia ed affecziun, ed ils nums diminuids han lura in effect affectiv. Uschia tar il tschierv Fritzli che visitava durant ils onns 70 regularmain ina famiglia a Casti. Savens consideresch'ins però la pitschnezza sco insatge inferiur e guarda da surengiu sin persunas pitschnas. Tals diminutivs sbassan ina persuna, expriman inqual spretsch e vegnan numnads pegiurativs. Sch'il scrivent sa alternar la precisiun cun l'ambivalenza, lura èsi grev da dir tge ch'el intenda, duvrond il diminutiv Rutli per ina paisa greva da la politica svizra.